Laimas trīs vēlēšanās

Three Wishes, AaTh 750A
Vecos laikos cilvēki ticējuši, ka ir bijusi Laima – cilvēka izskatā, sieviete, vienmēr baltās drēbēs ģērbusies. Kad ir gājis slikti, tad vecie cilvēki lūguši, lai Laima palīdz.

(Šo pasaku māte manā bērnībā stāstīja un smējās. Gan jau tā pasaka ir kaut kur pierakstīta.)

Tas ir bijis senos laikos.  Dzīvojuši divi brāļi. Viens ir bijis ļoti bagāts, otrs – ļoti nabags. Vienā vakarā viena veca sieviņa ieiet istabā pie bagātā un lūdz naktsmājas. Bagātais saka: „Vai, sieviņ, man visas istabas ir piekrautas ar mēbelēm, ar visu ko, pati redzi, kur lai es tevi guldinu? Ej tur otrpus ceļa pie brāļa, tam ir būdiņa, tam nekādu mēbeļu nav, tas tevi izguldinās.”  

Viņa iet arī pie tā nabagā. Ieiet iekšā, lūdz naktsmājās – jā, nabags teic: „Ar mīļu prātu!” Iedod vakariņas, putru uzliek uz galda. Viņš saka: „Bet nu tumšs paliek, būs jāiet gulēt. Man nav sveču.” – „Vai,” viņa teic, „paskaties uz plauktiņa, tur tev sveces vesela kaudze!” (Vecos laikos jau paši lēja sveces.) Nabags paskatās – vai, vesela kaudze sveču! Iededzina, runājās, runājās tādu laiku, tad iet gulēt. No rīta večiņa iet projām un teic: „Paldies, paldies par naktsmājām! Ko tu šodien iesāksi darīt, to darīsi trīs dienas no vietas.”

Vecais vīrs pasmejas – tas jau tikai tāds jocīgs novēlējums! Viņš iedomājas, ka viņam vajadzētu jaunas pastalas pirkt, jo vecās ir galīgi cauras. Viņš saka sievai: „Klau, vecene, padod naudas maku, jāpaskatās, vai tur vēl kas iekšā – jānopērk āda jaunām pastalām.” Večuks paņem maciņu, sāk skaitīt naudu – un skaita, un skaita, un nu ir tik daudz naudas, jau pilna pūra lāde līdz malām! Un vecenīte arī līdz skaitīt. Un nu ir tik daudz naudas, jāber sudraba nauda jau istabas stūrī.

Bet bagātajam prāts nav mierīgs. Jāiet skatīties, kā to veco večiņu brālis uzņēmis. Atver durvis, ieiet iekšā – brālim istaba līdz pusei piebērta ar naudu! „Kur tad tu to dabūji?!” – „Tā un tā. Viņa novēlēja – ko es šodien darīšu, to darīšu trīs dienas. Es domāju nopirkt pastalām ādu, sāku naudu skaitīt.” – „Bet kur tad tā večiņa aizgāja?” – „Tālu jau nevar aiziet, viņa jau ļoti veca bija, varbūt līdz krustcelēm būs aizgājusi.” 

Bagātais steidzas pakaļ, cik varēdams. Jā, pie krustcelēm večiņa tipina projām.  Bagātais nu lūdz viņu atpakaļ uz mājām, atvainojas, ka slikti darījis. Pārved mājās večiņu, cienā visādi, atvēl labāko gultu. Otrā rītā projām iedama večiņa saka: „Nu, ko tad es jums novēlēšu? Ko jūs vēlēsieties, tas jums piepildīsies.”

Saimniece iedomājas: „Kaut uz krāsns desa ceptos!” Tūlīt uz krāsns desa cepas čurkstēdama. Vīrs dusmīgs: „Kaut tev desas līkums deguna galā karātos!” Kā to izsauc, tā sievai desas līkums pie deguna karājas! Ko nu darīt? Nu ir tikai viena vēlēšanās atlikusi. Sieva bļauj un vaimanā, lai nu noņem to desas līkumu. Nu vīrs vēlas, lai desas līkums nebūtu sievai pie deguna.

Uzreiz atveras durvis, ienāk večiņa iekšā un teic: „Jūs jau neesat pirmie, kas Laimes vēlējumus nelietderīgi izšķieduši.” Un aiziet.  Un bagātais palika tukšā. 

(Te parindē jāpiemin, ka Laima ir viena no galvenajām latviešu sieviešu dievībām, kas rūpējas par sievieti, it īpaši viņas dzīves svarīgākajos notikumos. Šīs pasakas variantos biežāk viņas vietā ir Dievs veca vīriņa izskatā, kas staigā pa pasauli un pārbauda cilvēkus.)
